**TÁJÉKOZTATÓ**

**a KKV-k részére nyújtható 2021. évi helyi iparűzési kedvezményről**

A koronavírus-világjárvány nemzetgazdaságot érintő hatásának enyhítése érdekében szükséges egyes intézkedésekről szóló 639/2020. (XII. 22.) Korm. rendelet alapján a mikro-, kis- és középvállalkozásnak minősülő vállalkozóknak a 2021. évben, az adott előleg-fizetési időpontban esedékes - a Htv. szerint bevallott és a 2021. évben az önkormányzati adórendelet szerinti adómértékkel bevallandó - **adóelőleg** **50 százalékát** kell az egyes esedékességi időpontokban megfizetni. Az I. félévi adóelőleg fizetésének határideje (általános adózásnál) 2021. március 15.

**Az adóelőleg felezésének feltétele nyilatkozattétel.**

A kis- és középvállalkozásokról, fejlődésük támogatásáról szóló 2004. évi XXXIV. törvény (a továbbiakban: KKV törvény) 3. § (1) bekezdés a) pontja szerint KKV-nak minősül az a vállalkozás, amelynek az összes foglalkoztatotti **létszáma 250 főnél kevesebb.**

A 2021. évben végződő adóévben azon, a helyi adókról szóló 1990. évi C. törvény szerinti vállalkozó esetén, amely azzal felel meg a KKV törvény szerinti mikro-, kis- és középvállalkozássá minősítés feltételeinek, hogy esetében a KKV törvény 3. § (1) bekezdés b) pontjában meghatározott **nettó árbevétel vagy mérlegfőösszeg értékhatár legfeljebb 4 milliárd forint**, **a helyi iparűzési adó mértéke 1 %, ha a 2021. évben végződő adóévben alkalmazandó önkormányzati rendeletben megállapított adómérték több, mint 1 %.**

**A KKV-nak való megfelelés megállapítása:**

* a beszámoló-készítésre kötelezett vállalkozók a 2021. évben kezdődő adóév első napján rendelkezésre álló utolsó, a számvitelről szóló 2000. évi C. törvény szerint készített és elfogadott beszámoló,
* elfogadott beszámoló hiányában, a becsült mérlegfőösszeg, árbevétel- és létszámadatok,
* a beszámoló-készítésre nem kötelezett vállalkozók a 2020. évben végződő adóév árbevétel- és létszámadatai,
* a 2021. évben tevékenységét kezdő vállalkozók esetén a becsült árbevétel- és létszámadatok alapján állapítják meg a mikro-, kis- és középvállalkozás minőségnek való megfelelést.

**A fenti feltételeknek megfelelő vállalkozóknak legkésőbb 2021. február 25-ig kell nyilatkozatot tenni, ha élni kívánnak az adóelőleg felezésének lehetőségével.**

**A nyilatkozat benyújtása kizárólag elektronikus úton, az állami adó- és vámhatóságon keresztül, az állami adó- és vámhatóság által rendszeresített elektronikus nyomtatványon történhet.**

A nyilatkozat tartalmazza, hogy az adózó:

* mikro-, kis- és középvállalkozásnak minősül,
* az első szakasz szerinti intézkedés külön kormányrendelet szerinti támogatástartalmának megfelelő összeget jogosult igénybe venni átmeneti támogatásként, és
* 2019. december 31-én nem minősült az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet (a továbbiakban: Atr.) 6. § (4a)–(4b) bekezdése szerinti nehéz helyzetű vállalkozásnak,
* továbbá jogosultság feltétele, ha azt az adózás rendjéről szóló 2017. évi CL. törvény 1. melléklet 29. pont 1. alpontja szerint nem tette meg – bejelenti a telephelyének címét.

Ha a vállalkozó 2019. december 31-én nehéz helyzetben lévő vállalkozásnak minősült, akkor a nyilatkozatban arról nyilatkozik, hogy olyan mikro- vagy kisvállalkozásnak minősül, amely nem áll az Atr. 6. § (4a) bekezdés c) pontja szerinti eljárás hatálya alatt, továbbá esetében az Atr. 6. § (4a) bekezdés d) pontja szerinti körülmény sem áll fenn.

**Önkormányzati Adóhatóságunk az állami adó- és vámhatóságtól megkapott nyilatkozatok alapján a meg nem fizetendő (50%) előleg-részlet összegével hivatalból, határozathozatal nélkül csökkenti az érintett vállalkozók iparűzési adóelőleg összegét.**

Részletes tájékoztatást az állami adó- és vámhatóság honlapján találhatnak.

Tájékoztatót készítette: Jászberény Város Önkormányzati Adóhatósága